Гулъытэ хуэныкъуэхэр
Сирие Хьэрып Республикэм къикIауэ КъБКъУ-м къыщIэтIысхьэ ныбжьыщIэхэм я бжыгъэм кIуэ пэтми хохъуэ. Илъэсым нэблагъэкIэ зыщIэс, урысыбзэр щадж къудамэр къаухмэ, ахэр щIэтIысхьэнущ езыхэм къыхаха IэщIагъэм щыхуагъэсэну факультетхэм.
ЕгъэджакIуэхэм зэрыжаIэмкIэ, абыхэм щIэгъэхуэбжьауэ урысыбзэр ядж, зэман кIэщIкIэ зрагъэщIар мащIэми куэдми, университет кIуэцIым, къалэм дэнэ IуэхущIапIэ кIуэми гугъуехьыншэу зыхуейр я псэлъэгъухэм къыгурагъэIуэф. Абыхэм яхэтщ хьэрыпи, балъкъэри, осетини, дагъыстэни, ауэ нэхъыбэр адыгэщ. Уи адэ-анэр, къыбдалъхуахэр, укъыщыхъуа щIыпIэр къызэбнэкIыу нэгъуэщI къэрал ущыкIуэкIэ, а Iуэхугъуэм Iэнкун уещI, а уздэкIуар уи лъэпкъэгъухэм я дежу щытми.
Нэхъ тегушхуэгъуафIэу, я гур зэIухауэ щIыпIэщIэм есэн папщIэ, ахэр зэхэщIыкI, псалъэ дахэ зэрыхуэныкъуэм шэч хэлъкъым. Ди деж ахэр гулъытэншэ зэрыщымыхъунум и щыхьэту, КъБКъУ-м ЦIыпIынэ Аслъэн и цIэкIэ щыIэ щэнгъасэ центрым и жэрдэмкIэ къызэрагъэпэщри, иджыблагъэ щIалэгъуалэ пшыхь щекIуэкIащ студентхэм я шхапIэм.
Филологие институтым и адыгэ къудамэм и егъэджакIуэхэмрэ студентхэмрэ ягъэхьэзыру къахьа адыгэ шхыныгъуэхэмкIэ узэда Iэнэхэм щызэрыцIыхуахэщ ди лъэпкъэгъухэмрэ адыгэбзэ къудамэм щеджэ студентхэмрэ. Адыгэбзэ ныкъуэрэ IэпэтэрмэшкIэ зэпсалъэ ныбжьыщIэхэм я нэгум щыплъагъурт гуфIэгъуэрэ дэрэжэгъуэрэ. Щэнгъасэ центрым и унафэщI Езауэ Мадинэ зэрыжиIамкIэ, апхуэдэ пшыхьхэр сэбэп хъунущ студентхэм я зэныбжьэгъуныгъэр гъэбыдэнымкIэ, икIи я гугъэщ а зэхуэсхэр хабзэ хъууэ, студент нэхъыбэ а Iуэхугъуэм ирашэлIэну.
ЩОДЖЭН Iэминат.
